Alisher Usmonov “VKontakte” asoschisini ishdan bo‘shatishi mumkin

“VKontakte” ijtimoiy tarmog‘ining 39,99 foiz aksiyasiga egalik qiluvchi Mail.Ru Group sherigi Alisher Usmonov “Vesti” ko‘rsatuviga bergan intervyusida aksionerlar ijtimoiy tarmoqning bosh direktori Pavel Durovga nisbatan da’vo qilayotganini ta’kidladi. Agar u tasdiqlansa, Durov o‘z xatti-harakatlari uchun javob berishiga to‘g‘ri keladi.

 Pavel Durov. Foto © TJournal
Ta’kidlash joiz, bundan avval “VKontakte” ijtimoiy tarmog‘ining 48% aksiyasiga egalik qiluvchi United Capital Partners (UCP) investkompaniyasi Durovga nisbatan norozilik bildirgan, Rossiya OAVlariga uning Telegram messenjeri ishonchli emasligi haqida xabar jo‘natgan edi.
UCP tomonidan bunday xabarnomalarning tarqatilishi, “VKontakte” aksionerlari Durovning chetda amalga oshirayotgan loyihasidan norozi ekanligini ko‘rsatadi.
“ITAR-TASS”ning yozishicha, Usmonov o‘zida Durovga nisbatan ba’zi da’volarning mavjudligi ma’lum qilgan, biroq, ularning hech qanday prinsiplarga asoslanmaganini ta’kidlagan. “Men undan aksionerlardan biri sifatida birodarlarcha noroziman, xolos”, — dedi u.
Alisher Usmonov, shuningdek, Durovning “VKontakte” zarariga hech qanday faoliyat amalga oshirmasligiga ishonishini va kompaniyaning o‘sish sur’atlaridan mamnunligini bildirdi.